Hermann Schlegel

**Hermann Schlegel**, nado o 10 de xuño de 1804 en Altenburg, e finado o 17 de xaneiro de 1884 en Leyden, foi un ornitólogo e herpetólogo alemán.

## Traxectoria 
Seu pai, que traballaba como forxador de latón, coleccionaba bolboretas, o que estimulou o interese de Schlegel pola historia natural. O descubrimento, por casualidade, dun niño dunha ave de rapina levouno ao estudo das aves, ao que tamén axudou un encontro con Christian Ludwig Brehm.

Schlegel comezou a traballar para o seu pai, pero pronto cansou, e deixou este traballo. Viaxou a Viena en 1824, onde, na súa Universidade, recibiu clases de Leopold Fitzinger e Johann Jacob Heckel. Grazas a unha carta de recomendación de Christian Ludwig Brehm a Joseph Natterer conseguiu un posto no Museo de Historia Natural de Viena.

Un ano despuois da súa chegada, o director do museo, Carl Franz Anton Ritter von Schreibers recomendouno a Coenraad Jacob Temminck, director do Museo Nacional de Historia Natural de Leiden (*Nationaal Natuurhistorisch Museum*), e este tomouno como axudante. Ao principio, Schlegel traballou principalmente na colección de réptiles do museo, pero pronto a súa actividade estendeuse a outros grupos de animais. Schlegel ía a ser enviado a Xava para unirse á *Natural History Commission*, pero a morte do que ía ser o sucesor de Temminck, Heinrich Boie, fixo que o proxecto non fora adiante. Nesta época Schlegel coñeceu a Philipp Franz von Siebold. Fixéronse bos amigos e colaboraron xuntos na obra *Fauna Japonica* (1845-1850).

Cando a principios de 1858 Temminck morreu, Schlegel sucedeuno como director do Museo Nacional de Historia Natural de Leiden. Nesta época Schlegel estaba especialmente interesado na fauna do sueste asiático, e en 1857 mandou ao seu fillo Gustav a recoller espécimes de aves a China. Cando Gustav chegou encontrou que Robert Swinhoe chegara alí antes.

En 1859 Schlegel enviou a Heinrich Agathon Bernstein a recolectar aves a Nova Guinea. Bernstein morreu en 1865 e foi sucedido na súa misión científica por Hermann von Rosenberg.

Schlegel tomou como axudante a un mozo chamado Otto Finsch. Ao mesmo tempo comezou a publicar unha revista cintífica chamada *Notas do Museo de Leiden*, así como tamén unha grande obra de catorce volumes: ''Muséum d'histoire naturelle des Pays-Bas* (1862-1880). Nesta obra colaboraron tres ilustradores: John Gerrard Keulemans, Joseph Smit e Joseph Wolf.

Os últimos anos da vida de Hermann Schlegel foron complicados: a súa muller morreu en 1864; o seu axudante Finsch trasladouse ao Museo de Historia Natural de Bremen, e a colección do Museo Británico comezou a eclipsar a de Leiden. Faleceu nesta cidade o 17 de xaneiro de 1884.

## Principais obras 
* 1834-1850. *Fauna Japonica*.
* 1837-1844. *Abbildungen neuer oder unvollstandig bekannter Amphibien: nach der Natur oder dem Leben entworfen*
* 1854. *De zoogdieren geschetst*.
* 1853. *Traité de fauconnerie: ouvrage orné de dix sept planches.* - Leide : Arnz. Edición dixitalizada.
* 1854-1858. *De vogels van Nederland*. 3 vols.
* 1857-1858. *Handleiding tot de beoefening der dierkunde*. 2 vols.
* 1860-1862. *De dieren van Nederland*. 
* 1862-1876. *Revue méthodique et critique des collections déposées dans cet établissement*. 7 Vols.
* 1863-1872. *De Dierentuin van het Koninklijk Zoologisch Genootschap Natura Artis Magistra te Amsterdam zoölogisch geschetst.
* 1868. *Natuurlijke Historie van Nederland*. 
* 1870. *Natuurlijke Historie van Nederland*. 
* 1870. *Natuurlijke Historie van Nederland*
* 1870. *Natuurlijke Historie van Nederland*.
* 1872. *De dierentuin van het Koninklijk Zoölogisch Genootszchap Natura Artis Magistra te Amsterdam. De vogels. De zoogdieren. De kruipende dieren. Met historische herinneringen van P.H. Witkamp*.

## Abreviatura 
A abreviatura **Schlegel** emprégase para recoñecer a  como autoridade na descrición e clasificación científica en zooloxía.